Det står så galt til med 10-11 unge kriminelle i Gellerupparken, at de nu bliver betragtet som bandemedlemmer af politiet.

Det betyder, at de bliver straffet meget hårdere end tidligere, og de bliver overvåget mere intensivt, siger politikommissær Jens Espensen, der leder politiet i Aarhus Vest.

- Der er jo nogen drenge, vi har kendt i mange år, som toneangivende i forhold til uro, uorden og også en del kriminalitet.

De unge mænd kæmper mod banden Loyal To Familia, der forsøger at oprette en afdeling i Aarhus.

Læs også : Boligforening i Aarhus vil slå igen: Bandemedlemmer kan sættes på gaden

Det betyder, at politiet nu betragter dem som bandemedlemmer.

- De er set med våben, de maskerer sig, og de kører rundt som vagtværn i området til utryghed for alle, der bor herude. Det kan vi ikke tolerere, så derfor har vi valgt at tage dem ind under bandepakken og dermed også de udvidede regler, der er i bandepakken, siger Jens Espensen.

Det betyder blandt andet, at de vil få hårdere straffe, de skal afsone hele straffen og kan ikke få prøveløsladelse. Og så bliver der holdt ekstra øje med dem.